Dohoda

medzi vládou Slovenskej republiky
a
vládou Juhoslovanskej zväzovej republiky
o
spolupráci v oblasti telekomunikácií a pôšt

	Vláda Slovenskej republiky a vláda Juhoslovanskej zväzovej republiky (ďalej len “zmluvné strany”),

- pripravené rozvíjať a podporovať spoluprácu v  oblasti  telekomunikácií a pôšt, 

-  usudzujúc, že táto spolupráca bude predstavovať ďalší podnet a príspevok k upevneniu už existujúcich priateľských vzťahov založených na princípoch rovnosti a obojstrannej výhodnosti,

dohodli sa takto:

Článok 1

Zmluvné strany budú na základe tejto dohody vyvíjať spoločné úsilie pre rozvoj vzájomných vzťahov v oblasti telekomunikácií a pôšt v súlade s právnymi predpismi platnými v každom z týchto štátov, ako aj s dokumentmi Medzinárodnej telekomunikačnej únie a Svetovej poštovej únie.

Zmluvné strany s ohľadom na svoje kompetencie budú vytvárať možnosti pre ustanovenie vzájomnej spolupráce medzi podnikmi a hospodárskymi subjektami svojich štátov v oblasti telekomunikácií a pôšt.

Článok 2

Zmluvné strany považujú za hlavné smery  vzájomnej spolupráce najmä oblasti:

a)	výmena informácií o aktuálnych medzinárodných právnych predpisoch v oblasti telekomunikácií a pôšt, ktoré zaujímajú oba štáty,
b)	výmena informácií o záležitostiach týkajúcich sa vnútroštátnych právnych predpisov v oblasti telekomunikácií a pôšt, ako aj liberalizácii a používaní princípov trhovej ekonomiky v tejto oblasti,
c)	výmena názorov na záležitosti týkajúce sa príslušných medzinárodných organizácií, ktorých sú zmluvné strany členmi, ako aj príprava spoločných písomných stanovísk a vzájomná podpora pri účasti na konferenciách a iných stretnutiach uvedených organizácií v oblasti telekomunikácií a pôšt, s výnimkou prípadov, ktoré môžu byť v rozpore so záujmami jednej zo zmluvných strán,
d)	organizovanie seminárov a expertných a konzultačných návštev v každom z oboch štátov, a
e)	iné formy spolupráce.

S prianím urýchliť rozvoj v oblasti telekomunikácií a pôšt, zintenzívniť vedecko-výskumnú prácu v oblasti telekomunikácií a pôšt a zaviesť nové technológie a riadiace postupy budú zmluvné strany podporovať uzavieranie dohôd o spolupráci medzi príslušnými podnikmi a ďalšími subjektami svojich štátov.

Článok 3

Tarify a systémy účtovania používané v medzinárodných službách v oblasti telekomunikácií a pôšt budú určené na základe platných dokumentov Medzinárodnej telekomunikačnej únie a Svetovej poštovej únie a budú stanovené v rámci jednotlivých kontraktov medzi operátormi a inými subjektami štátov oboch zmluvných strán.

Článok 4

Zmluvné strany sa dohodli, že budú svoju činnosť vykonávať prostredníctvom Pracovnej skupiny pre telekomunikácie a Pracovnej skupiny pre pošty, ktoré budú vytvorené v rámci Medzivládnej zmiešanej komisie pre obchodno-hospodársku spoluprácu medzi Slovenskou republikou a Juhoslovanskou zväzovou republikou.
Pracovné skupiny sa budú stretávať v Bratislave a Belehrade v termínoch stanovených diplomatickou cestou.

Článok 5

S cieľom uľahčiť vykonávanie tejto dohody budú Pracovné skupiny oprávnené:
-	vytvárať konkrétne návrhy pre spoluprácu v oblastiach určených v článku 2 ods. 1,
-	stanovovať hlavné priority budúcej spolupráce v oblasti telekomunikácií a pôšt.

Článok 6

Výdavky na výmenu expertov a konzultačné návštevy bude, ak sa nedohodne inak, hradiť strana vysielajúca expertov a konzultantov.

Pozývajúci štát bude informovaný o návšteve expertov a konzultantov jeden (1) mesiac pred termínom návštevy.

Článok 7

Táto dohoda sa nedotýka práv a záväzkov zmluvných strán vyplývajúcich z dvojstranných dohôd podpísaných oboma štátmi, ani mnohostranných dohôd, ktoré sú v platnosti v oboch štátoch.

Článok 8

Príslušnými orgánmi pre vykonávanie tejto dohody sú Ministerstvo dopravy, pôšt a telekomunikácií Slovenskej republiky a Zväzové ministerstvo telekomunikácií Juhoslovanskej zväzovej republiky.

Článok 9

Korešpodencia medzi zmluvnými stranami o vykonávaní tejto dohody bude v anglickom jazyku.

Článok 10

Každá zmluvná strana je oprávnená kedykoľvek navrhnúť druhej zmluvnej strane  akúkoľvek zmenu tejto dohody, ktorú považuje za účelnú. Konzultácie medzi zmluvnými stranami o zmenách tejto dohody sa začnú do šesťdesiatich (60) dní odo dňa doručenia písomného oznámenia jednou zmluvnou stranou druhej zmluvnej strane.

Článok 11

Táto dohoda podlieha schváleniu v súlade s vnútroštátnymi právnymi predpismi oboch zmluvných strán a nadobudne platnosť tridsiatym (30) dňom po vzájomnom písomnom oznámení oboch zmluvných strán, že boli splnené podmienky stanovené vnútroštátnymi právnymi predpismi pre nadobudnutie platnosti tejto dohody.

Táto dohoda sa uzaviera na neurčitú dobu. Každá zo zmluvných strán však môže dohodu písomne vypovedať. Platnosť dohody skončí šesť (6) mesiacov odo dňa doručenia oznámenia o výpovedi druhej zmluvnej strane.

Táto dohoda môže byť menená a doplňovaná na základe vzájomnej dohody zmluvných strán. Zmeny a doplnky musia byť vykonané písomnou formou.

Plnené, ale k dátumu skončenia platnosti dohody ešte neukončené záväzky  sa budú riadiť jej ustanoveniami, až do ich úplného splnenia.

Dané v .......................................dňa............................v dvoch pôvodných vyhotoveniach, každé v slovenskom, srbskom a anglickom jazyku. V prípade rozdielnosti výkladu je rozhodujúce znenie v anglickom jazyku.

Za vládu                                                          Za vládu                             
Slovenskej republiky                                      Juhoslovanskej zväzovej republiky